Ο **Σαχζάτ Λουκμάν** (Shehzad Luqman) ήταν 27χρονος άνδρας πακιστανικής καταγωγής ο οποίος δολοφονήθηκε από μέλη της Χρυσής Αυγής τα ξημερώματα της 17ης Ιανουαρίου 2013 στα Πετράλωνα, στην Αθήνα.

Δίκη
----

| Χρυσή Αυγή |
| --- |
| Σημαία με σύμβολο μαίανδρου (τεθλασμένης γραμμής) σε μαύρο χρώμα με λευκό περίγραμμα, σε κόκκινο φόντο.Η Σημαία της Χρυσής Αυγής |
| Πρόσωπα
* Νίκος Μιχαλολιάκος
* Χρήστος Παππάς
* Ηλίας Κασιδιάρης
* Γιάννης Λαγός
* Γιώργος Γερμενής
* Αρτέμης Ματθαιόπουλος
* Ηλίας Παναγιώταρος
* Περίανδρος Ανδρουτσόπουλος
* Ελένη Ζαρούλια
* Κωνσταντίνος Μπαρμπαρούσης
* Νίκος Κούζηλος
* Πολύβιος Ζησιμόπουλος
* Αντώνης Γρέγος
 |
| Σχετιζόμενεςοργανώσεις
* Λαϊκός Σύνδεσμος - Χρυσή Αυγή
* Μέτωπο Νεολαίας
* Πατριωτική Συμμαχία (2004-2007)
* Γαλάζια Στρατιά (2000-2012)
* Ελληνική Εθελοντική Φρουρά (1993-1995)
 |
| Περιστατικά βίας
* Βία μελών της Χρυσής Αυγής
* Δολοφονία του Σαχζάτ Λουκμάν
* Δολοφονία του Παύλου Φύσσα
 |
| Σχετικά θέματα
* Δίκη της Χρυσής Αυγής
* Επίθεση στα γραφεία της Χρυσής Αυγής στο Νέο Ηράκλειο
 |
| * π
* σ
* ε
 |

Για τη δολοφονία κατηγορήθηκαν ο 29χρονος πυροσβέστης Χρήστος Στεργιόπουλος και ο 25χρονος Διονύσης Λιακόπουλος, οι οποίοι επιβαίνοντας σε δίκυκλο και οπλισμένοι με πτυσσόμενα μαχαίρια επιτέθηκαν και σκότωσαν τον Λουκμάν ενώ εκείνος πήγαινε με το ποδήλατο στη δουλειά του στη λαϊκή.

Στο σπίτι του Λιακόπουλου βρέθηκαν τρία ακόμα στιλέτα πεταλούδα, μια σιδερογροθιά, ένας σουγιάς, ένα ξύλινο ρόπαλο, μια κυνηγετική καραμπίνα, φυσίγγια, 117 προεκλογικά φυλλάδια της Χρυσής Αυγής, αυτοκόλλητα και άλλα υλικά της οργάνωσης, ενώ στο σπίτι του Στεργιόπουλου βρέθηκαν ένα ξύλινο ρόπαλο, κάλυκες και μια μαύρη λεπίδα.

Στη δίκη σε πρώτο βαθμό που ξεκίνησε στις 18 Δεκεμβρίου 2013 και έληξε στις 15 Απριλίου 2014 καταδικάστηκαν από το Μικτό Ορκωτό Κακουργιοδικείο Αθηνών σε ισόβια χωρίς ελαφρυντικά για ανθρωποκτονία εκ προθέσεως, οπλοφορία, οπλοχρησία και οπλοκατοχή, χωρίς όμως στο κατηγορητήριο να συμπεριληφθούν τα ρατσιστικά κίνητρα. Οι ίδιοι ισχυρίστηκαν ότι του επιτέθηκαν «για ασήμαντη αφορμή» επειδή «τους έκοψε τον δρόμο με το ποδήλατο».

Ο πρόεδρος της Πακιστανικής Κοινότητας Ελλάδος Τζαβέντ Ασλάμ (Tzavent Ashlam) δήλωσε πως η Χρυσή Αυγή ήταν υπεύθυνη για έξι ή εφτά δολοφονίες και δεκάδες επιθέσεις για τις οποίες δεν υπήρξε δίωξη.

Η δίκη σε δεύτερο βαθμό ξεκίνησε στις 16 Απριλίου 2018 στο Μικτό Ορκωτό Εφετείο Αθηνών. Στις 6 Μαΐου 2019 καταδικάστηκαν τελεσίδικα σε κάθειρξη 21 ετών και 5 μηνών έκαστος. Η έδρα απέρριψε το αίτημα της υπεράσπισης για μετατροπή της κατηγορίας της ανθρωποκτονίας από πρόθεση σε θανατηφόρα σωματική βλάβη ή σε επικίνδυνη σωματική βλάβη. Απορρίφθηκαν επίσης τα ελαφρυντικά του πρότερου έντιμου βίου και της ειλικρινούς μεταμέλειας, ενώ αντιθέτως αναγνωρίστηκε το ελαφρυντικό της καλής συμπεριφοράς μετά την τέλεση της πράξης.

Παράλληλα οι δύο άντρες κατηγορούνται για ένταξη σε εγκληματική οργάνωση στη δίκη της Χρυσής Αυγής.

Επακόλουθα της δολοφονίας
-------------------------

Έπειτα από τη δολοφονία του Λουκμάν, επισκέφθηκε τη χώρα ο επίτροπος του Συμβουλίου της Ευρώπης για τα Ανθρώπινα Δικαιώματα Νιλς Μούιζνιεκς (Nils Muižnieks) ο οποίος επισήμανε την τραγική ολιγωρία στην αντιμετώπιση της ρατσιστικής βίας και της εγκληματικής δράσης της ναζιστικής οργάνωσης.

Στις 22 Ιανουαρίου 2013 ο Αρχηγός της ΕΛ.ΑΣ. Νίκος Παπαγιαννόπουλος ανακοίνωσε την έναρξη λειτουργίας του *Τμήματος Αντιμετώπισης Ρατσιστικής Βίας* της *Διεύθυνσης Κρατικής Ασφαλείας*, η σύσταση του οποίου είχε ήδη προαναγγελθεί τον Αύγουστο του 2012 στη Βουλή από τον υπουργό Δημόσιας Τάξης και Προστασίας του Πολίτη Νίκο Δένδια. Ενεργοποιήθηκε επίσης ο πενταψήφιος αριθμός 11414, στον οποίο καταγράφονται καταγγελίες σχετικά με επιθέσεις εναντίον μεταναστών.

Η πρώτη υπόθεση που στις 28 Φεβρουαρίου 2013 ανακοινώθηκε ως εξιχνιασμένη από το εν λόγω Τμήμα ήταν η δολοφονική δράση των ταγμάτων εφόδου κατά Πακιστανών τον Σεπτέμβριο του 2012 στη Μεταμόρφωση. Για την υπόθεση αυτή στις 9 Νοεμβρίου 2017 οδηγήθηκε τελεσίδικα σε κάθειρξη 13 ετών και 4 μηνών από το Μικτό Ορκωτό Εφετείο Αθηνών ο χρυσαυγίτης Κωνσταντίνος Κοντομούς.

Παραπομπές
----------

1. ↑  «Δικάζονται στο Εφετείο οι δολοφόνοι του Σαχζάτ Λουκμάν». efsyn.gr. 16 Απριλίου 2018. Αρχειοθετήθηκε από το πρωτότυπο στις 20 Σεπτεμβρίου 2018. Ανακτήθηκε στις 16 Σεπτεμβρίου 2018.
2. ↑  «Διεκόπη η δίκη για τη δολοφονία του Σαχζάτ Λουκμάν στα Πετράλωνα». tovima.gr. 18 Δεκεμβρίου 2013. Ανακτήθηκε στις 16 Σεπτεμβρίου 2018.
3. ↑  «Τιμώντας τη Μνήμη του Σαχζάτ Λουκμάν Πέντε Χρόνια Μετά τη Δολοφονία του». vice.gr. 15 Ιανουαρίου 2018. Ανακτήθηκε στις 16 Σεπτεμβρίου 2018.
4. ↑  «Ισόβια στους κατηγορουμένους για τη δολοφονία Σαχζάτ». kathimerini.gr. 16 Απριλίου 2014. Ανακτήθηκε στις 16 Σεπτεμβρίου 2018.
5. ↑  «Χωρίς ρατσιστικό κίνητρο δικάζονται οι δολοφόνοι του Σαχζάντ Λοκμάν!». avgi.gr. 8 Δεκεμβρίου 2013. Ανακτήθηκε στις 16 Σεπτεμβρίου 2018. [*νεκρός σύνδεσμος*]
6. ↑  «Ομόφωνα ένοχοι τελεσίδικα οι δολοφόνοι του Λουκμάν, ρατσιστικό το κίνητρο αλλά έσπασαν τα ισόβια». *ThePressProject*. 6 Μαΐου 2019. Αρχειοθετήθηκε από το πρωτότυπο στις 6 Μαΐου 2019. Ανακτήθηκε στις 8 Οκτωβρίου 2020.
7. ↑  «Δικάζονται στο Εφετείο οι δολοφόνοι του Σαχζάτ Λουκμάν». *Η Εφημερίδα των Συντακτών*. 16 Απριλίου 2018. Ανακτήθηκε στις 8 Οκτωβρίου 2020.
8. ↑  Αγγελίδης, Δημήτρης (10 Νοεμβρίου 2017). «Βαριά καμπάνα για την επίθεση στο κουρείο». *Η Εφημερίδα των Συντακτών*. Ανακτήθηκε στις 8 Οκτωβρίου 2020.
9. ↑  Σταυρόπουλος, Λάμπρος (23 Αυγούστου 2012). «Ειδικό τμήμα της ΕΛ.ΑΣ. κατά της ρατσιστικής βίας». *Το Βήμα Online*. Ανακτήθηκε στις 8 Οκτωβρίου 2020.
10. ↑  Βυθούλκας, Διονύσης (21 Ιανουαρίου 2013). «Τμήματα αντιμετώπισης ρατσιστικής βίας από την ΕΛ.ΑΣ». *Το Βήμα Online*. Ανακτήθηκε στις 8 Οκτωβρίου 2020.
11. ↑  «Υπόθεση Κοντομού, κλπ - 22/01/2014: δίκη Κωνσταντίνου Κοντομού, τάγμα εφόδου Μεταμόρφωσης». *JailGoldenDawn*. 29 Ιανουαρίου 2014. Ανακτήθηκε στις 8 Οκτωβρίου 2020.

Πηγές
-----

* (Αγγλικά) «Greek neo-Nazis on trial for murdering Pakistani immigrant». *DAWN.COM*. 18 Δεκεμβρίου 2013.
* «Δολοφονία Σαχζάτ Λουκμάν». *JailGoldenDawn*. 29 Ιανουαρίου 2014.
* «Στοιχεία από τη δικογραφία της υπόθεσης Σαχζάτ Λουκμάν». *JailGoldenDawn*. 14 Δεκεμβρίου 2013.